Document ID: 32006D0099

ΑΠΌΦΑΣΗ ΤΗΣ ΕΠΙΤΡΟΠΉΣ
της 3ης Φεβρουαρίου 2006
σχετικά με τροποποίηση της απόφασης 2004/370/ΕΚ για την έγκριση μεθόδων ταξινόμησης σφαγίων χοίρων στο Ηνωμένο Βασίλειο
[κοινοποιηθείσα υπό τον αριθμό Ε(2006) 213]
(Το κείμενο στην αγγλική γλώσσα είναι το μόνο αυθεντικό)
(2006/99/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 3220/84 του Συμβουλίου της 13ης Νοεμβρίου 1984 για τον καθορισμό της κοινοτικής κλίμακας ταξινόμησης των σφαγίων χοίρου (1), και ιδίως το άρθρο 5 παράγραφος 2,
Εκτιμώντας τα ακόλουθα:
(1)
Με την απόφαση 2004/370/ΕΚ της Επιτροπής (2), εγκρίθηκε η χρήση τριών μεθόδων ταξινόμησης των σφαγίων χοίρου στη Βόρεια Ιρλανδία.
(2)
Για λόγους τεχνικών προσαρμογών, το Ηνωμένο Βασίλειο ζήτησε από την Επιτροπή να εγκρίνει τη χρήση, στη Βόρεια Ιρλανδία, νέων μαθηματικών τύπων σε σχέση με δύο όργανα που χρησιμοποιούνται για την ταξινόμηση των σφαγίων χοίρου, καθώς και δύο νέων μεθόδων ταξινόμησης σφαγίων χοίρου. Ως εκ τούτου, υπέβαλε τα στοιχεία που απαιτεί το άρθρο 3 του κανονισμού (ΕΟΚ) αριθ. 2967/85 της Επιτροπής της 24ης Οκτωβρίου 1985 που θεσπίζει τις λεπτομέρειες εφαρμογής της κοινοτικής κλίμακας ταξινόμησης των σφαγίων χοίρου (3). Δεδομένου ότι το όργανο Fat-O-Meater δεν χρησιμοποιήθηκε ποτέ στη Βόρεια Ιρλανδία, πρέπει να απαλειφθεί από το πεδίο εφαρμογής της προαναφερόμενης απόφασης ως προς τη Βόρεια Ιρλανδία.
(3)
Από την εξέταση της ανωτέρω αίτησης προέκυψε ότι πληρούνται οι όροι χρήσης των νέων μαθηματικών τύπων και των νέων μεθόδων.
(4)
Συνεπώς, η απόφαση 2004/370/ΕΚ πρέπει να τροποποιηθεί αναλόγως.
(5)
Τα μέτρα που προβλέπονται από την παρούσα απόφαση είναι σύμφωνα με τη γνώμη της επιτροπής διαχείρισης χοιρείου κρέατος,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2004/370/ΕΚ τροποποιείται ως εξής:
1)
Το άρθρο 2 αντικαθίσταται από το ακόλουθο κείμενο:
«Άρθρο 2
Στη Βόρεια Ιρλανδία, επιτρέπεται να χρησιμοποιούνται οι ακόλουθες μέθοδοι για την ταξινόμηση των σφαγίων χοίρου κατ’ εφαρμογή του κανονισμού (ΕΟΚ) αριθ. 3220/84:
-
το όργανο με την ονομασία “Intrascope (Optical Probe)” και οι σχετικές μέθοδοι εκτίμησης, που περιγράφονται λεπτομερώς στο τμήμα 1 του παραρτήματος II,
-
το όργανο με την ονομασία “Mark II Ulster Probe” και οι σχετικές μέθοδοι εκτίμησης, που περιγράφονται λεπτομερώς στο τμήμα 2 του παραρτήματος II,
-
το όργανο με την ονομασία “Hennessy Grading Probe (HGP 4)” και οι σχετικές μέθοδοι εκτίμησης, που περιγράφονται λεπτομερώς στο τμήμα 3 του παραρτήματος II,
-
το όργανο με την ονομασία “Πλήρως αυτόματη ταξινόμηση σφαγίων με υπερήχους (Autofom)” και οι σχετικές μέθοδοι εκτίμησης, που περιγράφονται λεπτομερώς στο τμήμα 4 του παραρτήματος II.»
2)
Το παράρτημα II τροποποιείται σύμφωνα με το παράρτημα της παρούσας απόφασης.
Άρθρο 2
Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βορείου Ιρλανδίας.
Βρυξέλλες, 3 Φεβρουαρίου 2006.

Labels: 1
17
19
6
18